Okusooka , waaliwo ssente nga zikozesebwa mu East Africa mwonna nga ziyitibwa siringi za East Africa. Naye mu mwaka gwa lukumi mu lwenda nkaaga mu mukaaga waddawo ssente za Uganda eziyitibwa siringi. Ssente ezaasooka zaali za binusu era nga zaatongozebwa mu mwaka gwa lukumi mu lwenda nkaaga mu mukaaga. Waasookawo kinusu ky’emu n’eky’ebbiri. Mu lukumi mu lwenda nsanvu mu ebiri, ekinusu ky’ettaano kyatongozebwa. Mu lukumi mu lwenda nsanvu mu mukaaga, waddawo ssente kkumi ne ssente ataano. Mu mwaka gwa lukumi mu lwenda nsanvu mu esatu, bbanka ya Uganda yafulumya ssente z’empapula ez’ennusu ataano, kikumi, bibiri, n’ebitaano. Mu lukumi mu lwenda kinaana mu esatu ssente z’empapula ez’ennusu olukumi zaafulumizibwa ate enkumi ettaano ne zifulumiibwa mu mwaka gwa lukumi mu lwenda kinaana mu etaano nga ne gye buli eno zikyakola. Mu lukumi mu lwenda kyenda mu etaano, bbanka ya Uganda yafulumya ssente nga kapapula ka mutwalo, ak’emitwalo ebiri ne kafulumizibwa mu lukumi mu lwenda kyenda mu mwenda, ak’emitwalo etaano kaaleetebwa mu nkumi bbiri mu esatu ate ak’enkumi ebbiri ne kafulumizibwa mu mwaka gwa nkumi bbiri mu kkumi. Mu mwaka gwa nkumi bbiri mu etaano bbanka ya Uganda yagezaako okuleeta ekinusu eky’olukumi ng’egamba nti olupapula lw’olukumi lukyafuwala nnyo olwensonga nti abantu balukozesa nnyo. Ng’ennaku z’omwezi kkumi na musanvu omwezi ogwokutaano mu nkumi bbiri mu kkumi, bbanka ya Uganda yafulumya obupapula bwa ssente obupya nga buno bwali buggyayo bulungi ekifaananyi kya Uganda mu bujjuvu nga bulaga ebyobugagga, ebyobuwangwa wamu n’obutonde obuli mu Uganda. Mu kiseera kino, akapapula ak’emitwalo etaano ka kyenvu, ak’emitwalo ebiri kamyufu, ak’omutwalo ka kakobe, ak’enkumi ettaano ka kiragala, ak’enkumi ebbiri ka bbulu ate ak’olukumi ka kitaka.